**Cu privire la Sistemul informatic de gestiune**

**a documentelor şi înregistrărilor**

**--------------------------------------------------------------**

În scopul asigurării circuitului operativ şi eficient al documentelor în cadrul administraţiei publice centrale de specialitate, prin intermediul unui sistem informaţional unic de transmitere, recepţionare, înregistrare, prelucrare, evidenţă şi păstrare a documentelor în format digital, Guvernul HOTĂRĂŞTE:

1. Se lansează, începînd cu 1 noiembrie 2012, implementarea Programului-pilot „Sistemul informatic de gestiune a documentelor şi înregistrărilor (în continuare - Programul-pilot SIGEDIA) în cadrul următoarelor autorităţi ale administraţiei publice centrale: Cancelaria de Stat, Ministerul Economiei, Ministerul Justiţiei, Ministerul Finanţelor, Ministerul Agriculturii şi Industriei Alimentare şi al Ministerul Muncii, Protecţiei Sociale şi Familiei.

2. Se stabileşte că, odată cu lansarea Programului-pilot SIGEDIA:

a) Sistemul informatic de gestiune a documentelor şi înregistrărilor va deveni unicul instrument de comunicare internă şi de gestionare a circuitului documentelor în cadrul autorităţilor incluse în Programul-pilot SIGEDIA, precum şi de comunicare între aceste autorităţi;

b) autorităţile administraţiei publice centrale incluse în Programul-pilot SIGEDIA vor continua să utilizeze comunicarea pe suport hîrtie doar în relaţiile cu entităţile în cadrul cărora Sistemul informatic de gestiune a documentelor şi înregistrărilor nu este, încă, disponibil;

c) documentele pe suport de hîrtie recepţionate de la entităţile care nu utilizează Sistemul informatic de gestiune a documentelor şi înregistrărilor vor fi transpuse şi utilizate în format digital de către autorităţile administraţiei publice centrale incluse în Programul-pilot SIGEDIA.

d) extinderea SIGEDIA în alte autorităţi publice se va efectua automat, printr-un ordin al conducătorului autorităţii de lansare a SIGEDIA în instituţia dată.

3. Autorităţile administraţiei publice centrale care sunt incluse în Programul-pilot SIGEDIA:

 a) vor asigura crearea condiţiilor necesare, inclusiv reglementarea procedurilor interne privind circuitul documentelor în format digital, în vederea asigurării funcţionării eficiente a Sistemului informatic de gestiune a documentelor şi înregistrărilor;

b) vor delega, conform unui plan de instruire, angajaţii antrenaţi în procesul circuitului documentelor la cursurile de iniţiere profesională privind modul de funcţionare a Sistemului informatic de gestiune a documentelor şi înregistrărilor.

4. Cancelaria de Stat va coordona şi monitoriza implementarea Programului-pilot SIGEDIA, precum şi va înainta Guvernului, în caz de necesitate, propuneri privind ajustarea cadrului normativ, în vederea asigurării funcţionării eficiente a Sistemului informatic de gestiune a documentelor şi înregistrărilor.

**Prim-ministru VLADIMIR FILAT**